በአዳሪ ትምህርት ቤት ህብረትም፤ እውቀትም
ዘመናዊ ትምህርት ቤት ባልተስፋፋበትና እዚህ ግባ የሚባል የሴት ተማሪዎች ቁጥር በሌለበት ነበር እቴጌ መነን በስማቸው የሰየሙትን እቴጌ መነን የልጃገረዶች አዳሪ ትምህርት ቤት በ1923ዓ.ም አዲስ አበባ ከተማ ውስጥ የሰሩት። ሆኖም ግን ትምህርት ቤቱ የተቋቋመበት ዓላማ አንግቦ አልቀጠለም።ከደርግ የስልጣን ዘመን ጀምሮ የልጃገረዶች መሆኑ ቀርቶ ሁሉንም ጾታ ያስተናግድ ነበር። ሆኖም ከወራት በፊት የእቴጌ መነን የልጃገረዶች አዳሪ ሁለተኛ ደረጃ ትምህርት ቤት ተብሎ ወደ ቀድሞ ስሙና ተግባሩ ተመልሷል። በየዓመቱ በዓለም አቀፍ ደረጃ ታስቦ የሚውለውን ዓለም አቀፍ የሴቶች ቀን ምክንያት በማድረግ ወደዚህ ትምህርት ቤት ጎራ ብለን በመማር ማስተማሩ ዙሪያ ቆይታ አድርገናል።የትምህርት ቤቱ ርዕሰ መምህርት ሙሉ አንዳርጌ ወጣት ናት።በቤትም ሆነ በስራዋ ላይ ያለባትን ኃላፊነት በብቃት ለመወጣት ፣ ለተማሪዎቿም አርአያ ለመሆን የምትሰራ ጠንካራ ሴት ናት።ያለባት ተደራራቢ ኃላፊነት የበለጠ እንደሚያጠነክራት ትናገራለች።ከ2005ዓ.ም ጀምሮ በአመራርነት ሰርታለች። በዕለት ተዕለት ሥራዋ ውስጥ ተግዳሮት የማይጠፋ በመሆኑ እሱን ተጋፍጦ ማለፍ ወሳኝ ጉዳይ መሆኑን ትናገራለች።አሁን ባለችበት የኃላፊነት ቦታ ተማሪዎቹ ከእርስዋ ብዙ እንደሚጠብቁ በመረዳት እናትም፣እህትም ፣መሪም ሆና የተሻለ ትውልድ ለመፍጠር እየተጋች መሆኑን ትገልጻለች።ከመማር ማስተማር ጎን ለጎን ተማሪዎቹ የጠቅላላ ዕውቀት ግንዛቤያቸውን የሚያሰፉበት፣የተለያየ ክህሎታቸውን የሚያሳድጉበት፣ማህበራዊ ትስስራቸውን የሚያጠናክሩበት ‹በተማሪዎች ለተማሪዎች› የሚል ሳምንታዊ የእርስ በርስ መማማሪያ ፕሮግራም አላቸው። ዓለም አቀፍ የሴቶች ቀንን በተለየና አስተማሪ በሆነ ዝግጅት ለማክበርም ዝግጅት ተደርጓል። በትምህርት ውጤታቸውና በመግቢያ ፈተና ተለይተው በትምህርት ቤቱ የገቡት ተማሪዎች ከቤተሰብ በመለየታቸው በስነልቦና፣ በጤና፣በምግብና በተለያዩ አገልግሎቶች እንዳይጎዱ ከፍተኛ ጥንቃቄ የሚደረግ መሆኑን የምትገልጸው ርዕሰ መምህርቷ አስፈላጊውን ሁሉ በማሟላት ተማሪዎቹን ውጤታማ ለማድረግ ሁሉም የትምህርት ቤቱ ማህበረሰብ እየተጋ መሆኑን አስረድታለች።ተማሪ ሰሚያድ ጌታቸው በትምህርት ቤቱ ያሉ ዕድሎችን ተጠቅማ ውጤታማ ለመሆን ጥረት እያደረገች መሆኑን ትናገራለች። መሪ የመሆን ፍላጎት ስላላትም ፕሬዚዳንት ሳህለወርቅ ዘውዴን አርአያዋ መሆናቸውን ትጠቅሳለች።መሪነትን ከክፍል አለቃነት በመጀመርዋ፣በአንድ ትምህርት ቤት ውስጥ አብሮ በማደርና በመዋል መቻቻልን በመለማመዷ የመሪነት ፍላጎትዋ እንደሚሳካላት ተስፋ ታደርጋለች።መሪነቱ በጥንካሬ እንደሚገኝም ታምናለች።ሌላዋ ተማሪ ሄለን ዩያ ደግሞ ወደፊት የሥነ አዕምሮ ሀኪም የመሆን ፍላጎት አላት።ፍላጎትዋን ለማሳካት በአዳሪ ትምህርት ቤቱ ውስጥ ዕድል ማግኘቷንና በትምህርት ቤቱ ቆይታዋ ይሄንን ምኞቷን ለማሳካት የሚያስችላት ሁኔታ መኖሩን ትናገራለች።ለእርሷ አርአያዋ የምትማርበትን ትምህርት ቤት የመሰረቱት እቴጌ መነን እንደሆኑ ትናገራለች።ተማሪ ሀወን ጌታቸው በአዳሪ ትምህርት ቤቱ በመግባቷ እራስዋን ዕድለኛ ታደርጋለች።ለልጃቸው የተማሩበትን ትምህርት ቤት ለማሳየት የመጡ አንድ የትምህርት ቤቱ የቀድሞ ተማሪ የነበሩ ሴት በትምህርት ዙሪያ የነበራቸውን መልካም ተሞክሮ ለተማሪዎቹ ሲናገሩ መንፈሳዊ ቅናት እንዳደረባትና እርሷም የተሻለችና ለሀገር ኩራት እንደምትሆን ለራስዋ ቃል መግባቷን ተናግራለች።በወቅቱ የትምህርት ዕድሉን በውድድር እንዳላገኙም ተገንዝባለች።የእርሷ ዘመን ደግሞ የውድድር እንደሆነና አሸናፊ ሆኖ መገኘት እንደሚያስፈልግ ትናገራለች።እርሷም በዚህ ስሜት ውስጥ ሆና የወደፊት ፍላጎትዋን ለማሳካት ጥረት በማድረግ ላይ እንደሆነች ታስረዳለች፡፡ በአዳሪ ትምህርት ቤቱ ከአራት መቶ በላይ ተማሪዎች እና 41 መምህራን መኖራቸውን ከትምህርት ቤቱ ያገኘነው መረጃ ያመለክታል።አዲስ ዘመን የካቲት 29/2012ለምለም መንግሥቱ